Падрыхтаваць добрага настаўніка – справа адказная і няпростая. Апрача грунтоўнай тэарэтычнай базы патрэбен яшчэ і сур’ёзны практычны вопыт. Педагагічная практыка студэнтаў у школах вырашае гэтую праблему, як правіла, толькі часткова. І тут вельмі паказальны прыклад паспяховага супрацоўніцтва выкладчыцкага калектыву кафедры педагогікі з калектывам гімназіі № 22 г. Мінска, якое садзейнічае практыкаарыентаванай падрыхтоўцы нашых студэнтаў. У выніку маладыя настаўнікі ўпэўнена ўступаюць на прафесійны шлях, маючы за плячыма прыклады эфектыўнай педагагічнай дзейнасці і першапачатковы практычны вопыт. Днямі адбылося сумеснае пасяджэнне кафедры педагогікі з настаўнікамі і прадстаўнікамі адміністрацыі гімназіі, дзе абмяркоўваліся вынікі дзесяцігадовага супрацоўніцтва і перспектывы далейшай сумеснай дзейнасці. Пасяджэнне прайшло ў новым структурным падраздзяленні кафедры – вучэбнай лабараторыі педагогікі і педагагічных інавацый.